**KÄSMU KÜLA ÜLDKOOSOLEKU LÄBIVIIMISE KORD**

30.04.2017

**§ 1. Üldsätted**

1. Käesolev Käsmu küla koosoleku (edaspidi: üldkoosolek) läbiviimise kord (edaspidi: kord) kehtestatakse “Vihula valla aleviku- ja külavanema statuudi“ § 3 p 1 alusel ning selle eesmärgiks on reguleerida üldkoosolekute läbiviimise korraldus Käsmu külas.
2. Üldkoosoleku läbiviimisel lähtutakse käesolevas korras sätestatud nõuetest.
3. Külavanemat valiva või tagasikutsuva üldkoosoleku läbiviimisel lähtutakse “Vihula valla aleviku- ja külavanema statuudi“ nõuetest, arvestades käesolevas korras sätestatud erisusi.

**§ 2. Üldkoosoleku kokkukutsumise kord**

1. Üldkoosoleku kokkukutsumise õigus on külavanemal, vallavanemal või ühel neljandikul (¼) hääleõiguslikest isikutest.
2. Üldkoosoleku kokkukutsumise teade avaldatakse kaks nädalat enne üldkoosoleku toimumist MTÜ Käsmu Külaselts veebilehel ja liikmete listis ning küla teadetetahvlil. Teade sisaldab üldkoosoleku toimumise aega, kohta ning päevakorda. Muid vorminõudeid teatele ei kohaldata.

**§ 3. Üldkoosolekul osalemine, sõnaõigus, arutelu läbiviimine, hääleõigus ja otsuste elluviimine**

1. Üldkoosolekul on õigus osaleda ja sõna võtta kõikidel külas sissekirjutust omavatel isikutel, külas kinnisasja omavatel isikutel, külas elavatel isikutel ja külas suvitavatel isikutel. Üldkoosolekust osavõtjad registreeritakse.
2. Üldkoosolekut juhatab külavanem või koosoleku kokkukutsuja; protokollija valitakse hääletuse teel. Üldkoosoleku toimumise, läbiviidud arutelude, ühiste seisukohtade, hääletustulemuste ja otsuste kohta koostatakse protokoll, mis allkirjastatakse koosoleku juhataja ja protokollija poolt ning avalikustatakse kahe nädala jooksul pärast üldkoosoleku toimumist MTÜ Käsmu Külaselts veebilehel. Üldkoosoleku audio- või videosalvestamine, samuti salvestuste avalikkusele suunamine otsustatakse hääletuse teel üldkoosoleku alguses.
3. Üldkoosolekul toimuvad arutelud viiakse läbi viisakalt, teineteisest lugupidavalt ning lahendustele orienteeritult. Ebatsensuursed, halvustavad ja laimavad sõnavõtud katkestatakse. Arutelude eesmärk on kujundada ühised seisukohad. Küsimused, milles üksmeelsele kokkuleppele ei jõuta, otsustatakse hääletuse teel, poolthäälteenamusega. Küsimusi, mis on üldkoosoleku hinnangul küla jaoks kriitilise tähtsusega, käsitletakse üldkoosolekul, mille kvooruminõudeks on üle 50% hääleõiguslike isikute osalemine.
4. Üldkoosoleku hääleõiguslikud isikud on määratletud nn „suitsu“ põhimõttel:

* Elamuga hoonestatud kinnistu omanikul on üks hääl. Kui kinnistul on mitu omanikku (nt abikaasad, kaasomanikud), on hääletamise õigus ainult ühel omanikul, vastavalt omanike omavahelisele kokkuleppele. Kui isik omab mitut elamuga hoonestatud kinnistut, on tal üks hääl iga kinnistu eest.
* Lisaks eeltoodule on üks täiendav hääl isikul, kes on registreerinud kinnistu oma rahvastikuregistrijärgse elukohana. Kui kinnistu on elukohana registreerinud mitu isikut, on hääletamise õigus ainult ühel registreeritud isikul, vastavalt kinnistu omaniku ja registreeritud isikute omavahelisele kokkuleppele) .

1. Hääleõiguslikku isikut võib volituse alusel esindada teine hääleõiguslik isik. Volituse alusel esindatavate häälte arv ei ole piiratud.
2. Üldkoosoleku otsus on siduv ning seda võib muuta vaid üldkoosoleku otsusega. Külavanemal on õigus teha ettekirjutusi üldkoosoleku otsuste täitmiseks.
3. Käsmu küla õiguslikes tehingutes esindavaks juriidiliseks isikuks on MTÜ Käsmu Külaselts, kes juhindub oma tegevuses küla arengukavast ning üldkoosolekul kokku lepitud tegevussuundadest.

**§ 4. Külavanemat valiva või tagasikutsuva koosoleku läbiviimise korra erisused**

1. Külavanem valitakse ja vabastatakse ametist vähemalt 16-aastaste külaelanike poolthäälte enamusega vastavalt Vihula valla aleviku- ja külavanema statuudi nõuetele. Külavanemat valiva ja tagasikutsuva koosoleku kvooruminõudeks on 50% hääleõiguslike külaelanike osalemine.
2. Külavanemat tagasikutsuva koosoleku kokkukutsumise teade peab sisaldama viidet dokumendile, mis sisaldab tagasikutsumise põhjendust ning tagasikutsumise algatanud külaelanike nimekirja ja allkirju.

**§ 5. Üldkoosoleku läbiviimise korra jõustumine ja muutmine**

1. Käesolev kord jõustub alates selle allkirjastamisest külavanema poolt vastavalt üldkoosoleku otsusele.
2. Käesolevat korda võib muuta üksnes üldkoosoleku otsusega, mille kvooruminõudeks on 50% hääleõiguslike isikute osalemine.

30.04.2017

/allkirjastatud digitaalselt/

Käsmu külavanem